九日感懷
作者：吳芾
朝代：宋

paragraphs: 淡雲籠日秋容薄，淅淅西風度簾幕。
籬邊黄菊自重陽，天外幽人正離索。
登高那可望長安，記得當年醉豐樂。
十千美酒一百分，脫帽狂歌恣歡謔。
風流坐上盡英豪，醉倒不知紅日落。
誰知陳迹轉頭空，漠漠烟塵暗京洛。
又是秋高塞馬肥，萬國城頭悲戰角。
對花强飲欲忘懷，萬感並生還作惡。
河水之濁有日清，世亂當復見太平。
只應人老鬢毛疏，愧他年少插茱萸。